Sursa foto: improveverywhere.com

No Pants Subway Ride este un eveniment global, care se întâmplă an de an şi care a început în 2002, în New York, la iniţiativa Improve Everywhere. În acest an, la eveniment vor participa cel puţin 60 de oraşe din lume, fiind pentru prima dată când manifestarea este planificată să fie organizată şi în Bucureşti, potrivit informaţiilor prezentate pe pagina de Facebook dedicată "No Pants Subway Ride".

Evenimentul se va desfăşura duminică, de la ora 15.00, în toate oraşele participante.

În Bucureşti, cei interesaţi să participe sunt aşteptaţi duminică, la ora 15.00, la ieşirea de metrou Unirii - Hanul lui Manuc. Planul pentru ruta şi modul în care vor fi organizaţi participanţii va fi anunţat la locul de întâlnire, scrie Mediafax.

La punctul de întâlnire, participanţii vor fi organizaţi în grupe şi împărţiţi la un anumit vagon. Liderul de grup va împărţi participanţii în grupe mai mici, atribuind fiecăruia o staţie specifică unde să se dezbrace de pantaloni, respectiv fustă. Participanţii trebuie să aibă la ei un rucsac sau o sacoşă pentru a depozita pantalonii, o cartelă de acces la metrou sau bani pentru ea şi mult entuziasm. De asemenea, aceştia trebuie să poarte haine normale de iarnă (pălărie, căciulă, mănuşi etc.). Participanţii la manifestare îşi vor scoate pantalonii în interiorul staţiei de metrou, înainte de a intra în vagoane. Participanţii la eveniment trebuie să poarte boxeri sau pantaloni scurţi, nefiind permisă versiunea de chiloţi tanga.

La eveniment pot participa cei care sunt dispuşi să îşi dea pantalonii jos de pe ei la metrou, cei care au abilitatea de a menţine un ton indiferent cu privire la acest lucru şi care au un bilet de metrou valid.

De asemenea, participanţii la eveniment trebuie să acţioneze ca de obicei, să nu interacţioneze cu alţi participanţi la eveniment pe care nu îi cunoaşte. În cazul în care sunt întrebaţi de oameni de ce circulă în acest mod, ei le vor spune acestora că "au uitat pantalonii acasă" şi, da, le este "un pic rece". De asemenea, trebuie să insiste că este o coincidenţă faptul că şi alte persoane şi-au uitat în aceeaşi zi pantalonii acasă.

De asemenea, participanţii trebuie să stea în vagon cum ar sta de obicei. Pot citi o revistă sau o carte sau să aibă activităţile pe care le au de fiecare dată când circulă cu metroul.

Totuși, reprezentanţii Metrorex au declarat, pentru Adevărul, că nu au autorizat organizarea evenimentului şi au luat legătura cu Poliţia. În cazul în care duminică se vor urca în metrou călători care vor purta doar lenjerie intimă, aceştia vor fi amendaţi.

Evenimentul No Pants Subway Ride este plănuit să se desfăşoare duminică, de la ora 15.00, şi în oraşe precum New York, Amsterdam, Barcelona, Berlin, Boston, Brisbane, Copenhaga, Helsinki, Lisabona, Londra, Los Angeles, Madrid, Miami, Montreal, Paris, Praga, Riga, Roma, San Francisco, Stockholm, Sydney, Toronto, Vancouver şi Washington DC, potrivit site-ului improveverywhere.com, citat de Mediafax.